Title: Príloha č1
Author: HARVILAK
Last saved by: timea.lengyelova
Company: SVPS

Príloha č. 1
k nariadeniu vlády č. .../2005 Z. z.

Kritéria pre určenie ohniska

Ohnisko sa vyhlási, ak poľnohospodársky podnik spĺňa jedno alebo viac z týchto kritérií
1.	Vírus slintačky a krívačky bol izolovaný zo zvieraťa, výrobku získaného z tohto zvieraťa alebo z jeho okolia.
2.	U zvierat vnímavých druhov sa pozorujú klinické príznaky slintačky a krívačky a vo vzorkách odobratých zo zvieraťa alebo zvierat tej istej epizootologickej  skupiny sa zistil vírusový antigén alebo vírusová ribonukleová kyselina ( ďalej len „RNA“) špecifická pre jeden alebo viac sérotypov vírusu slintačky a krívačky.
3.	Klinické príznaky slintačky a krívačky sú pozorované u zvieraťa vnímavých druhov a zviera alebo viac zvierat je pozitívne na štrukturálne alebo neštrukturálne proteíny vírusu slintačky a krívačky za predpokladu, že predošlé očkovanie, reziduálne materské protilátky alebo nešpecifické reakcie je možné vylúčiť ako možné príčiny séropozitivity.
4.	Vírusový antigén alebo vírusová RNA špecifická pre jeden alebo viac sérotypov vírusu slintačky a krívačky sa zistila a identifikovala vo vzorkách odobratých od zvierat vnímavých druhov a tieto zvieratá sú pozitívne na protilátky proti štrukturálnym alebo neštrukturálnym proteínom vírusu slintačky a krívačky za predpokladu, že protilátky proti štrukturálnym proteínom po predošlom očkovaní, reziduálne materské protilátky alebo nešpecifické reakcie je možné vylúčiť ako  príčiny séropozitivity.
5.	Zistila sa epizootologická súvislosť s potvrdeným ohniskom slintačky a krívačky a platí najmenej jedna z týchto podmienok
a) jedno alebo viac zvierat je pozitívnych na protilátky proti štrukturálnym alebo neštrukturálnym proteínom vírusu slintačky a krívačky za predpokladu, že predošlé očkovanie, reziduálne materské protilátky alebo nešpecifické reakcie je možné vylúčiť ako možné príčiny séropozitivity,
b) vírusový antigén alebo vírusová RNA špecifická pre jeden alebo viac sérotypov vírusu slintačky a krívačky sa zistila a identifikovala vo vzorkách odobratých od jedného alebo viacerých zvierat vnímavých druhov,
c) sérologický dôkaz aktívnej infekcie slintačkou a krívačkou na základe zistenia sérokonverzie z negatívnej na pozitívnu na protilátky proti štrukturálnym alebo neštrukturálnym proteínom vírusu slintačky a krívačky sa potvrdili u jedného alebo viacerých zvierat vnímavých druhov, a predošlé očkovanie, reziduálne materské protilátky alebo nešpecifické reakcie je možné vylúčiť ako príčiny séropozitivity.
Ak už nie je možné predpokladať predošlý séronegatívny stav, musí sa toto zisťovanie sérokonverzie vykonať na párových vzorkách odobratých od tých istých zvierat pri jednej alebo viacerých príležitostiach s odstupom najmenej päť dní v prípade štrukturálnych proteínov, s odstupom najmenej 21 dní v prípade neštrukturálnych proteínov.
d) Klinické príznaky slintačky a krívačky sú pozorované u zvieraťa vnímavých druhov.